CELEX: E2011J0018
Language: el
Date: 2012-09-28 00:00:00
Title: Απόφαση του Δικαστηρίου, της 28ης Σεπτεμβρίου 2012 , στην υπόθεση E-18/11 — Irish Bank Resolution Corporation Ltd κατά Kaupthing Bank hf. (Άρθρο 34 της συμφωνίας για τη σύσταση Εποπτεύουσας Αρχής και Δικαστηρίου — Προσφυγή κατά αποφάσεως με την οποία ζητείται έκδοση συμβουλευτικής γνώμης — Εξυγίανση και εκκαθάριση πιστωτικών ιδρυμάτων — Οδηγία 2001/24/ΕΚ — Σύμφωνη ερμηνεία)

31.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 29/6
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 28ης Σεπτεμβρίου 2012
   στην υπόθεση E-18/11
   Irish Bank Resolution Corporation Ltd κατά Kaupthing Bank hf.
   (Άρθρο 34 της συμφωνίας για τη σύσταση Εποπτεύουσας Αρχής και Δικαστηρίου — Προσφυγή κατά αποφάσεως με την οποία ζητείται έκδοση συμβουλευτικής γνώμης — Εξυγίανση και εκκαθάριση πιστωτικών ιδρυμάτων — Οδηγία 2001/24/ΕΚ — Σύμφωνη ερμηνεία)
   2013/C 29/07
   Στην υπόθεση E-18/11 Irish Bank Resolution Corporation Ltd κατά Kaupthing Bank hf. — ΑΙΤΗΣΗ στο Δικαστήριο βάσει του άρθρου 34 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου από το Héraðsdómur Reykjavíkur (περιφερειακό δικαστήριο του Reykjavik), σχετικά με την ερμηνεία του άρθρου 14 της οδηγίας 2001/24/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για την εξυγίανση και την εκκαθάριση των πιστωτικών ιδρυμάτων, το Δικαστήριο, αποτελούμενο από τον Carl Baudenbacher, πρόεδρο (εισηγητή δικαστή), τους Per Christiansen και Páll Hreinsson, δικαστές, εξέδωσε απόφαση στις 28 Σεπτεμβρίου 2012, το διατακτικό της οποίας έχει ως εξής:
   
               1)
            
            
               Στην περίπτωση αποκλίσεων μεταξύ διαφόρων γλωσσικών εκδοχών, εκείνη η εκδοχή η οποία αντικατοπτρίζει τον σκοπό και τη γενική διάρθρωση των κανόνων που προβλέπονται στην οδηγία, καθώς και τις γενικές αρχές που διέπουν το δίκαιο του ΕΟΧ, πρέπει να θεωρείται ότι εκφράζει την έννοια διάταξης του δικαίου του ΕΟΧ.
            
         
               2)
            
            
               Το άρθρο 14 της οδηγίας 2001/24/ΕΚ της 4ης Απριλίου 2001 για την εξυγίανση και την εκκαθάριση των πιστωτικών ιδρυμάτων αποκλείει διάταξη εθνικής νομοθεσίας η οποία, μετά τη δημοσίευση πρόσκλησης αναγγελίας απαιτήσεων απευθυνόμενης σε γνωστούς πιστωτές οι οποίοι έχουν την κατοικία, τη μόνιμη διαμονή ή την καταστατική έδρα τους σε άλλα κράτη του ΕΟΧ, επιτρέπει την ακύρωση των απαιτήσεων που δεν αναγγέλθηκαν, ακόμη και εάν οι πιστωτές αυτοί δεν ειδοποιήθηκαν ατομικά και η εθνική νομοθεσία απαιτεί την αναγγελία της απαιτήσεως προκειμένου να αναγνωρισθεί.
            
         
               3)
            
            
               Μολονότι η συμφωνία ΕΟΧ δεν απαιτεί μια διάταξη οδηγίας που έχει καταστεί μέρος της Συμφωνίας ΕΟΧ να είναι άμεσα εφαρμοστέα και να προέχει εθνικής διάταξης η οποία δεν ενσωματώνει ορθά τον σχετικό κανόνα ΕΟΧ στην εθνική νομοθεσία, το εθνικό δικαστήριο υποχρεούται, στο μέτρο του δυνατού, να εξασφαλίσει το αποτέλεσμα που επιδιώκει η σχετική οδηγία μέσω ερμηνείας της εθνικής νομοθεσίας που να συμφωνεί με τη διάταξη του δικαίου του ΕΟΧ.